
Ultima ratio: az alkotmányosan korlátozott büntetőhatalom

Dolgozatom célja annak bemutatása, hogy demokratikus jogállamban az egyén alapvető jogainak védelmét akkor segítheti elő hatékonyan az állam büntetőhatalma, ha az megfelelő alkotmányos garanciák között működik.
A büntető igazságszolgáltatásra vonatkozó követelményeket illetően az Alkotmánybíróság kidolgozta az „alkotmányos büntetőjog” fogalmát. Ebbe beletartoznak a büntető anyagi és eljárásjog, valamint a büntetés-végrehajtás területére vonatkozó alapelvek is. Az állam ezekben a helyzetekben kerül abba a pozícióba, hogy az egyéni alapjogokat legintenzívebben érintő korlátozásokkal éljen, ezért kiemelten fontos e garanciák érvényesülése.
A felsorolt részterületek közül vizsgálatom fókuszában a büntetőjogi tényállások megalkotására vonatkozó alkotmányos elvek tartalma, valamint azok érvényesülése, fórumrendszerbeli kikényszeríthetősége áll. Az alkotmányos büntetőjog szerteágazó rendszeréből azért a tényállásokon keresztül kívánom bemutatni e biztosítékok fontosságát, mert ezek adnak választ arra a kérdésre, hogy milyen magatartások kapcsán kerülhet sor büntetőjogi felelősség megállapítására. Ha egy magatartás nem szerepel a büntetendő cselekmények között, értelemszerűen fel sem merülhet azzal kapcsolatban a büntetőjogi felelősségre vonás kérdése. Ezért is alkotmányosan szükségszerű követelmény, hogy világos és pontosan előrelátható legyen, hogy mi minősül bűncselekménynek. Jogállamban nem lehet kiszámítatlanság, bizonytalanság abban, hogy milyen tényállás számít bűncselekménynek.
Dolgozatomban arra a kérdésre is választ keresek, hogy az Alaptörvény rendelkezései és az Alkotmánybíróság gyakorlata által meghatározott alapjogi teszt alkalmazásába a büntetőjogi korlátozások ultima ratio jellege hogyan illeszkedik bele.
A szankcionált magatartások között külön is meg kívánom vizsgálni azokat a helyzeteket, amikor a büntetendő tényállás nemcsak közvetve, a lehetséges jogkövetkezményei miatt érintheti az egyén személyes szabadságát vagy más alapjogait, hanem közvetlenül szabadságjog korlátozásával is jár, így például a véleménynyilvánítás szabadsága esetében.
Dolgozatomban vizsgálom a kikényszeríthetőség területét, hogy milyen lehetőségek állnak rendelkezésre abban az esetben, ha büntetőjogi tényállások megalkotásakor figyelmen kívül hagyják a garanciákat, és így alapjogsértő, alkotmányosan aggályos helyzet áll fenn. Kulcskérdésnek tekinthető ugyanis, hogy ilyen esetekben hogyan és milyen fórum előtt van mód az egyéni jogsérelmek valós orvoslására.



